নাট্যাচার্যের সহধর্মিণী বেগমজাদী মেহেরুন্নেসা কাল ১৮ আগস্ট, ২০১৫ মঙ্গলবার বিকাল সাড়ে তিনটায় বাংলাদেশ শিল্পকলা একাডেমীর সেমিনার কক্ষে এ উৎসবের উদ্বোধন করবেন। এরপর মঞ্চসারথী আতাউর রহমান-এর সভাপতিত্বে অনুষ্ঠিত হবে সেলিম আল দীনের জীবন-শিল্পকর্ম-দর্শন নিয়ে আলোচনা এবং ‘নাট্যাচার্য সেলিম আল দীন: নবীন দর্শকের দৃষ্টিতে’ শীর্ষক সেমিনার। সমকালীন নাট্যসংশ্লিষ্ট দশজন দর্শক এতে অভিমত উপস্থাপন করবেন। এতে প্রধান অতিথি হিসেবে উপস্থিত থাকবেন নাট্যজন নাসির উদ্দীন ইউসুফ। বিশেষ অতিথি থাকবেন নাট্যজন এস এম মহসীন, জাবি নাটক ও নাট্যতত্ত্ব বিভাগের চেয়ারম্যান খায়েরুজ্জাহান মিতু, গ্রুপ থিয়েটার ফেডারেশানের সেক্রেটারি জেনারেল নাট্যজন আকতারুজ্জামান, নাট্যজন বাবুল বিশ্বাস, মূকাভিনয় ফেডারেশানের সেক্রেটারি জেনারেল মূকাভিনয়জন রিজোয়ান রাজন প্রমুখ। এরপর সন্ধ্যা সাতটায় এক্সপেরিমেন্টাল থিয়েটার হলে জাহিদ রিপনের নির্দেশনায় স্বপ্নদল পরিবেশন করবে সেলিম আল দীনের কালজয়ী সৃষ্টি ‘হরগজ’।